कोर्ट ने जमानत नहीं दी, कहा- वहां नर्सें भी मौजूद थीं, बिना छुए डॉक्टर ट्रीटमेंट नहीं दे सकता
Kerala Doctor Assault Case; केरल हाईकोर्ट ने पत्नी से बदसलूकी करने का आरोप लगाकर डॉक्टर से मारपीट करने वाले आरोपी को जमानत देने से इनकार कर दिया। कोर्ट ने कहा कि इलाज के वक्त वहां नर्सें मौजूद थीं।
केरल हाईकोर्ट ने पत्नी को गलत इरादे से छूने का आरोप लगाकर डॉक्टर की पिटाई करने वाले आरोपी पति को जमानत देने से इनकार कर दिया। कोर्ट ने कहा कि इलाज के वक्त वहां नर्सें मौजूद थीं। मरीज को छुए बिना डॉक्टर उसका इलाज नहीं कर सकता। अगर मरीज इलाज के दौरान डॉक्टर के छूने से परेशान होता है तो डॉक्टर को अपने पेशे को आगे बढ़ाने में परेशानी होगी।
मामले की सुनवाई जस्टिस ए बदरुद्दीन की सिंगल बेंच ने की। उन्होंने कहा कि ऐसे केस में अग्रिम जमानत देने से खतरनाक स्थिति पैदा होगी, जो डॉक्टरों की सुरक्षा और हेल्थकेयर के लिए खतरा बन सकती है।
आरोपी पति ने डॉक्टर पर दर्ज कराया केस
मामला 8 जनवरी 2022 का है। एक शख्स अपनी पत्नी का इलाज करवाने केरल के एक अस्पताल पहुंचा था। यहां उसने पत्नी का चेकअप करने वाले पुरुष डॉक्टर को थप्पड़ मारा और उसका कॉलर पकड़ लिया। शख्स का कहना है कि डॉक्टर ने उसकी पत्नी को गलत इरादे से छुआ। उसने डॉक्टर पर इस मामले में केस दर्ज कराया है। आरोपी पति का कहना है कि डॉक्टर उस समय ऑन-कॉल ड्यूटी कर रहा था। उसने मरीज (आरोपी की पत्नी) को इरादे से छुआ।
उधर, अस्पताल ने आरोपी पति के खिलाफ डॉक्टर से मारपीट करने से जुड़ी धाराओं में केस दर्ज कराया है। इसी मामले में अग्रिम जमानत के लिए आरोपी पति ने हाईकोर्ट में याचिका दाखिल की थी। कोर्ट में याचिकाकर्ता के वकीलों ने कहा कि उसके मुवक्किल पर लगाए गए सभी आरोप झूठे हैं।
याचिकाकर्ता ने पहले भी डॉक्टरों से की थी मारपीट
कोर्ट में डॉक्टर की ओर से पेश हुए सीनियर वकील पी.जी. मनु ने कहा कि याचिकाकर्ता का आपराधिक इतिहास है। आरोपी पहले भी डॉक्टरों से बदसलूकी कर चुका है। इस मामले में डॉक्टर उसकी पत्नी की जांच कर रहा था, लेकिन आरोपी ने उन पर झूठे आरोप लगाकर मारपीट की।
आरोपी को जमानत देना डॉक्टरों की सुरक्षा के लिए खतरा
दोनों पक्षों की दलीलें सुनने के बाद कोर्ट ने कहा कि डॉक्टर बिना छुए मरीजों का इलाज नहीं कर सकते। इस तरह के वास्तविक मामलों को नजरअंदाज नहीं किया जा सकता है। हालांकि किसी भी डॉक्टर को अपनी सीमा लांघकर मरीज से बुरा व्यवहार करने का अधिकार नहीं है। इस मामले में आरोपी को जमानत देना डॉक्टरों की सुरक्षा के लिए खतरा बनेगा।
डॉक्टरों से मारपीट से जुड़ी अन्य खबरें यहां पढ़ें...
महिला मरीज की मौत पर डॉक्टर को पीटा, परिजनों ने लगाया गलत इंजेक्शन लगाने का आरोप
राजस्थान के सरकारी अस्पताल में एक महिला मरीज की इलाज के दौरान मौत हो गई। महिला की मौत के बाद परिजनों ने अस्पताल में हंगामा किया। परिजनों ने डॉक्टर पर गलत इंजेक्शन लगाने का आरोप लगाया। परिजनों ने डॉक्टरों से मारपीट करते हुए अस्पताल परिसर में तोड़फोड़ की। पढ़ें पूरी खबर...
घर में घुसकर डॉक्टर पर जानलेवा हमला, गंभीर रूप से घायल होने के बाद अस्पताल में एडमिट
​​​​​​​रांची के प्रसिद्ध हड्‌डी रोग विशेषज्ञ और गुलमोहर अस्पताल के संचालक डॉ. अंचल कुमार पर जानलेवा हमला हुआ। अपराधियों ने उनके घर में घुस कर मारपीट की। मारपीट में डॉक्टर गंभीर रूप से घायल हो गए। परिजनों ने उन्हें मेडिका अस्पताल में भर्ती कराया है। पढ़ें पूरी खबर...